บันไดเลื่อนสถานีบีทีเอส ต้องส่งคนขึ้นลงวันละหลายแสนคน ความปลอดภัยจึงเป็นสิ่งสำคัญ บทเรียนป้องกันไม่ให้เกิดเหตุซ้ำ
นายชัชชาติ สิทธิพันธุ์ ผู้ว่าราชการกรุงเทพมหานคร กล่าวว่า หลังจากเกิดเหตุการณ์มีผู้ประสบเหตุลื่นล้มและไถลทับกันตรงบันไดเลื่อนบริเวณสถานีรถไฟฟ้าบีทีเอสสุรศักดิ์ ซึ่งเป็นช่วงที่มีผู้ใช้บริการเบียดเสียดเป็นจำนวนมากเนื่องจากรีบกลับบ้านหลังเลิกคอนเสิร์ตบริเวณใกล้เคียง  ประกอบกับมีฝนตกทำให้คนมารวมกันหนาแน่นยิ่งขึ้น เหตุการณ์ดังกล่าว มีผู้ได้รับบาดเจ็บจำนวนหนึ่ง แม้จะไม่รุนแรงแต่มีความเป็นห่วงเนื่องจากบันไดเลื่อนที่สถานีรถไฟฟ้าถือเป็นส่วนหนึ่งของการคมนาคมที่ต้องส่งคนขึ้นลงรถไฟฟ้าวันละหลายแสนคน ความปลอดภัยจึงเป็นสิ่งสำคัญ อย่างไรก็ตาม เจ้าหน้าที่ตำรวจและผู้เกี่ยวข้อง จะช่วยกันสืบสวนหาสาเหตุที่แท้จริงเพื่อเป็นบทเรียนและเตรียมการป้องกันไม่ให้เกิดเหตุซ้ำในจุดอื่นๆ ด้วย โดยในเบื้องต้นทางบีทีเอสได้มีการปิดกั้นไม่ให้มีการใช้พื้นที่บริเวณดังกล่าวแล้ว